《穆护砂 和霞盦香江除夕》
清代·杨玉衔

岁暮峥嵘矣。卧南陬、试活南事。响洋场爆竹，轰雷飞电，落花蔫红殷地。

幻海市、珠光连十里。斗百货、阗衢充肆。朵论价、牡丹金换，笑任索、桃花门倚。

筵敞藏钩，山薰沈水。寓公巨贾闹朱扉。又连场博簺，欢呼竟夕，依旧洛阳似。

悬隔壤宵尺咫。怨蛮春、渡江无翅。酌一杯婪尾，壶沽无路，雨渍茅龙犹是。

幸尚有、炉灰书问字。算更演、祭诗余技。书檠仄短，照遗虚耗铜币绌。

买剩呆痴，孤影孤单，阿奢无分，辛盘料理。玉纤非计，空山旧雨谁来，东风明日至。

作者简介：1869-1943，字懿生，号铁夫、季良、鸾坡，以号行，广东香山人。光绪二十七年（1901）举人，三十年（1904）考取内阁中书。官广西知府。民国间曾任无锡国专词学教授及香港广州大学、国民大学教授。曾从朱祖谋学梦窗，后即以笺释吴文英的《梦窗词》扬名词坛。著有《抱香室词钞》、《梦窗词笺》等。晚年蛰居香港之青山，以著述自娱。